## Päevakorrapunkt nr 6

### Haapsalu linna osalemine Läänemaa korraldatud jäätmeveo ühishankes

## KUULATI aselinnapea Peeter Vikmani ettekannet.

Seoses jäätmeseaduse muutmisega ja sooviga lahendada Lääne maakonnas tervikuna ühtselt korraldatud olmejäätmeteveo temaatikat, on otstarbekas osaleda ühiselt kõikide teiste Lääne maakonna omavalitsustega tervik ainuõiguse andmise hankes. Antud idee eeldab, et korraldatud olmejäätmeveo hankesse lisatakse ka Läänemaa jäätmejaama haldamine ja Haapsalu linna territooriumil paiknevate keskkonnajaamade haldamine. Kogu maakonnas hakkavad kehtima ühtsed reeglid, jäätmete äravedu toimub terviksüsteemi alusel - elanikel viiakse olmejäätmed kodust ära, neil on võimalik tasuta kasutada linnas olevaid pakendikaste ja ohtlike jäätmete kogumissüsteemi, Läänemaa jäätmejaamas on eraisikutel tasuta võimalik ära andma erinevaid jäätmeid jne. Praegune lõpeb 2013. aasta juunikuus. Läänemaal on kolm omavalitsust, kellel ei ole korraldatud jäätmevedu. Uus jäätmeseadus taolist olukorda ei luba. Kas hind kallineb või hoopis muutub odavamaks, ei oska vastata, aga riigihangete eesmärk on saada võimalikult odav ja efektiivne lahendus. Korraldatud jäätmeveo ühishanke väljakuulutamise eeldatav aeg on 2011. aasta juunis.

Linnavalitsus teeb ettepaneku eelnõu otsusena vastu võtta.

Küsimused ettekandjale. Volikogu liige Ingrid Danilov küsis, kas on võimalik hankeid ühildada, kuidas linn liitub? Vastas P. Vikman. hanke tulemus peaks olema 2011. aasta lõpuks selge. 2012. a alguses liituvad Läänemaal kolm esimest omavalitsust. Ülejäänud hakkavad liituma nii, nagu on lepingud korraldatud jäätmeveo suhtes lõpevad. Haapsalu liitub 2013. aasta juunis. Lepingu perioodi ei oska veel öelda, sest hange ei ole veel valmis, selle kallal käib tõsine töö. Linnakeskkonna osakonna juhataja Krista Vilta on sellega tõsiselt ametis. Keeruline on see põhjusel, et Eestis ei hanget, kus jäätmejaam oleks ka sees, ei ole läbi viidud.

Volikogu liige Sulev Vare küsis, kas mõtlesite selle peale, et kuna Tallinnasse rajatakse soojus ja elektritootmise kombijõujaam, mille kütmiseks ette nähtud prügikogus ületab Eestis tekkiva ja kokkukorjatava prügi koguse, siis muutub prügi kaubaks, millele tekib hind ja mingil ajahetkel hakatakse selle eest maksma. Kas seda aspekti linnavalitsus arvestab? Vastas P. Vikman. Minu teada seda arutatud ei ole, aga võimalik, et on. Oleks hea teha asjakohane ettepanek komisjonile, kes sellega töötab. Aktiivsemalt on huvitatud jäätmejaama liitmisest Haapsalu ja Ridala. Kas teen ise ettepaneku või teeb lugupeetud volinik.

Volikogu liige Kalju Aigro küsis, 1. Milles näeb linn jäätmeveo ühishanke eeliseid võrreldes omaette hanke tegemisega?

- 2. Sulev Vare küsimuse jätkuks-kuna prügi tõesti muutub kaubaks, mida jäätmekoguja saab mingil ajahetkel müüma hakata ja sellelt tulu teenima, siis kas oleks mõttekas, et ettevalmistatav jäätmekogumisleping arvestaks võimalikku muutuvat situatsiooni ning arvestaks seda jäätmekogumishindade kokkuleppimisel?

Vastas P. Vikman. Igal asjal on kaks otsa. Põhiline, millest linn näeb kasu, on jäätmejaam. Kui jäätmejaam on mängust väljas, siis linn kaotaks ühe konteineri hinna pealt. Praegune olukord on see, et on vaja volikogu otsust, kas osaleda ühishankes või mitte. Detailide täpsustamisega on aega hanke väljakuulutamiseni. Siis selguvad ka täpsemad vastused kõigile neile küsimustele.